Innocentius episcopus, servus servorum Dei, venerabilibus fratribus archiepiscopis, episcopis, et dilectis filiis, decanis, archipresbyteris, presbyteris et aliis ecclesiarum prelatis ad quos littere iste pervenerint, salutem et apostolicam benedictionem. Gravem dilectorum filiorum abbatis et conventus Quinciaci recepimus questionem quod quidam maligni, Dei timore postposito, et ad religionem ipsorum considerationem debitam non habentes, qui diebus ac noctibus devotum prestant Altissimo famulatum, res eorum diripiunt violenter, et domos frangere non verentur; que per apostolice sedis privilegia immunitate noscuntur non modica premunite. Quidam vero res monasterii nominati quas fugitivi ad alium ordinem transeuntes, vel in seculo remanentes asportant, contra ipsorum fratrum voluntatem non metuunt retinere. Nonnulli etiam, quod est gravius, in monachos et conversos ejusdem monasterii violentas manus injicere non formidant. Cum itaque predicti fratres, post Deum Romanam ecclesiam habeant specialiter adjutricem, nolentes eis apostolice protectionis subsidium et gratias denegare, ne, si pravorum hominum molestiis agitentur, profectus religionis ipsorum exinde minuatur, universitati vestre per apostolica scripta precipiendo mandamus quatinus malefactores ipsos in vestris diocesibus et parrochiis constitutos, et eos qui res sepedicti monasterii a fugitivis ablatas illicite detinere presumunt, nisi a vobis moniti de damnis et injuriis prefatis fratribus irrogatis, et restituendo que habent de bonis ipsorum eis satisfecerint competenter, vos eos ad id per excommunicationis et interdicti sententias, appellatione remota, cogatis; quas usque ad satisfactionem congruam precipimus inviolabiliter observari; eos vero qui in monachos vel conversos ejusdem monasterii manus injecerint violentas excommunicatos publice nuncietis; et tamdiu, cessante appellatione, faciatis arctius evitari donec passis injuriis satisfecerint competenter, et cum diocesani episcopi litteris rei veritatem continentibus ad sedem apostolicam venerint absolvendi. Datum Laterani, IX kalendas maii, pontificatus nostri anno secundo. «Collatio facta ad originale presentium litterarum per nos notarios subscriptos. Signé: LEFORT et C. MACEUS.»